Die grootste hindernisse vir pas gegradueerdes as hulle die arbeidsmark betree - Solidariteit Wêreld LoopbaanSolidariteit Wêreld Loopbaan
Tuis › Artikels › Die grootste hindernisse vir pas gegradueerdes as hulle die arbeidsmark betree
Die grootste hindernisse vir pas gegradueerdes as hulle die arbeidsmark betree
Gedaan. Verlore. Angstig. Sukkel.
Dit is maar net 'n paar van die terme waarmee 'n groep jong gegradueerdes met wie onlangs onderhoude gevoer is, hul oorgang van tersiêre opleiding na die professionele wêreld beskryf het.
Volgens 'n navorsingsartikel deur die Brandeis International Business School voel baie jong gegradueerdes gedisoriënteerd, verward, ontevrede en oorweldig deur die wêreld van werk.
Om 'n universiteitsgraad te behaal en jou eerste werk te kry, is groot prestasies. Die oorgang van studentelewe na die lewe van 'n werkende professionele mens moenie onderskat word nie, waarsku Suzanne Gericke, PhD-student en deeltydse lektrise by die Fakulteit Ekonomie en Bestuurswetenskappe by die Universiteit van Pretoria.
"Jy gaan probleme ondervind tydens die oorgang na die werkende wêreld wat jy as student nie voorsien het nie."
Die grootste uitdagings waarvoor jong gegradueerdes te staan kom, val in drie kategorieë: terugvoer, verhoudings en verantwoordbaarheid.
Terugvoer in die werkplek is nie lineêr nie
Op skool en universiteit is terugvoer duidelik en konsekwent. Jy het 'n leerplan, wat die vereistes vir die semester uiteensit sowel as die standaarde waarvolgens jy gegradeer gaan word. Die terugvoerparadigma verskuif egter heeltemal as 'n student eers die professionele wêreld betree. Die terugvoer wat jy by die werk kry, is dikwels minder konsekwent en nie so maklik om te interpreteer as op universiteit nie.
Na gelang van jou bestuurder en organisasie, kan jy baie duidelike, gedetailleerde en konsekwente terugvoer op jou take kry. Jy kan terugvoer op 'n wisselvallige, onverstaanbare manier kry, of by wyse van 'n vinnige opmerking hier en daar tot tyd en wyl jy by daardie rare amptelike prestasieoorsig uitkom. Onlangs gegradueerdes moet ook 'n nuwe vaardigheid in verband met die werkende wêreld aanleer wat nie deel van die universiteitsparadigma was nie: hoe om positiewe sowel as negatiewe terugvoer op 'n ewewigtige, professionele wyse te ontvang.
Verhoudings word ingewikkeld
Tydens jou studentejare bou jy meestal verhoudings met mense met wie jy wil – en meestal met mense van dieselfde ouderdomsgroep. Verhoudings ontwikkel natuurlikerwys rondom interaksies in die klas, uit ekstrakurrikulêre aktiwiteite op die kampus, deur vriende van vriende. Tipies is daar ook min druk om verhoudings wat jy nie geniet nie aan die gang te hou.
In teenstelling hiermee gaan die bou van verhoudings in 'n professionele omgewing oor die ontwikkeling van 'n robuuste netwerk van kollegas wat jou kan help om suksesvol te wees in jou werk en jou loopbaan kan bevorder. Dit beteken gereelde interaksie met mense van verskillende ouderdomme, agtergronde en belangstellings. Dit beteken ook dat jy 'n konneksie met jou bestuurder moet ontwikkel – 'n nuwe gesagsfiguur wat nie net jou uitset bestuur nie maar ook 'n klomp mag het oor jou toekomstige loopbaanontwikkeling.
Foute kan diepgaande gevolge hê
Die hele doel van universiteit – ten minste vanuit 'n leeroogpunt – is om jou kennisbasis en kritiese denkvermoë te ontwikkel. Om foute te maak is 'n integrerende deel van die leerproses, wat dikwels baie beperkte gevolge in die regte wêreld het.
In teenstelling hiermee is daar tipies veel meer op die spel en foute kan ernstige gevolge hê. As jy misluk met 'n sleutelopdrag, die verhouding met 'n kliënt benadeel of 'n interaksie met 'n verskaffer verkeerd bestuur, kan jy dit nie beredder deur vir ekstra krediet te vra nie. Foute is nie noodwendig of eksklusief leergeleenthede nie. Foute kan ernstige gevolge vir jou reputasie en loopbaan hê, wat 'n hele nuwe vlak van druk en persoonlike verantwoordelikheid op 'n jong professionele persoon plaas.
Dit is goed om 'n visie te hê van hoe jy wil hê jou loopbaan na graduering moet verloop, maar moenie paniekerig word as jou eerste werk nie presies by jou gevisualiseerde plan inpas nie. Jou eerste werk kan dien as 'n kans om ondervinding, rypheid en selfvertroue te verkry. Om in professionele volwasse rolle in te beweeg, kan verwesenlik word deur oop te wees vir verandering en geleenthede aan te gryp. Selfs die bes voorbereide gegradueerdes het te kampe met immer veranderende werktoestande, en die beste manier om jou weg deur die komplekse toneel van intreevlakwerk te vind, is om buigsaam en onbevooroordeel te wees.
Universiteit van Pretoria: https://www.up.ac.za/news/post_2558580-now-what-problems-graduates-encounter-in-the-workplace